次韵蘇如圭乞貓
作者：周紫芝
朝代：宋

paragraphs: 蘇侯家四壁，每飯歌權輿。
庾郎鮭菜盤，三韭羅春蔬。
饑鼠竄旁舍，不復勞驅除。
何爲走老黥，貫魚乞狸奴。
頗知紅錦囊，萬卷家多書。
我時醉着帽，過子城南居。
手擎烏絲欄，棐几自卷舒。
寒具久不設，躉尾亦足娛。
猶恐遭咬囓，備豫須不虞。
狸奴當努力，鼠輩勤誅鋤。
無爲幸一飽，高臥依寒壚。